Mario Šitum napustio je zagrebački Dinamo te će karijeru nastaviti u Kayserisporu, trenutačno posljednjoj momčadi na ljestvici turskog prvenstva.

Šitum je potpisao ugovor na dvije i pol godine te je drugi nogometaš iz HT Prve lige, u samo nekoliko dana, koji je prešao u momčad koju je odnedavno trenerski preuzeo hrvatski strateg Robert Prosinečki. Podsjetimo kako je ove zime u Kayserispor došao i dosadašnji igrač Rijeke Zoran Kvržić.

- Zahvaljujem se Dinamu što mi je izašao u susret i pustio me u novu inozemnu avanturu. Lijepo je znati da je Prosinečki imao veliku želju za mojim dolaskom, rekao je 27-godišnji Šitum od čijeg će idućeg transfera Dinamo dobiti 20 posto.

Šitum je ranije u karijeri osjetio igranje u inozemstvu kada je nastupao za talijansku Speziju i poljski Lech iz Poznana.